Na der grote. Leve vrunt, besunderge ghude ghunre. Willet veten, dat Clawes Doeck mit uns hiir to deghedingen was, dar vele guder lude over unde ane weren, unde he koes und bad unsen heren den cumpthur in syne achte und andere vrome, erbare lude und esschede van uns manck velen deghedingen, int erste 800 mark Rygesch, dar sloch he aff und esschede 600 mark Rygesch, mynen wolde he van uns nycht hebben. Dar bode wy eme weder uppe, dat he syner zake ghans van handen by 4 berven luden syner vrunde bleve, des gheliikes wolde wy ok ghedan hebben, und de achte personen scholden der zake mechtich syn gewesen van beyden parten tho vorschedene; kunden de achte personen der zake nycht eens geworden syn, so scholde unse here de cumpthur vorscreven een overman dartho geweset hebben. Kunden alle de erbaeren lude dat derkennen, dat wy eme van rechtes wegen ychteswat plichtich weren tho donde, wy woldent eme willichliken gerne ghedan hebben kunden se aver dat derkennen, dat wy nycht plichtich weren, dat he uns ungemakes vordroge. Dat vorzegede he und wolde dar nynerleye wiis tho. Hiir enboven so is he nu thogekomen und hevet up uns unentzecht, und hevet ziick thegen uns nycht vorwart, alze eme thogebord, myt syner seltschopp een schiipp mit Russcheme gude genomen und zatten de Russen uppe dat lant und sande uns by den sulven Russen synen entzeggebreff* und schreff uns in deme sulven breve, dat wy den Russen den schaeden beleggen und betalen scholden, des wy hopen dat wy des nycht plichtich syn tho donde. Hiirumme, leve besunderge vrund und gude ghunre, bidde wy juwe erzamicheit dat beste hiirynne tho betrachtene, off he mit deme gude war in juwe gebeyde komet, wante hiir vele Russen syn, und de zeggen, dat se mit unseme ghenedigen heren deme konynge enen guden vrede hebben, hiir enboven sii een ere gud genomen. Valete. Gescreven des dinstages vor sunte Laurencius dage anno xix